Balog fehér inges posztja alá "trollkodott "egy csalódott diákolimpikon
"Visszautasítom, hogy az állami propagandagépezet részévé tegyenek minket" - írta az emberminiszter fehér ingekről szóló Facebook-posztja alá egy diák, aki arra hívta fel a figyelmet, hogy a diákolimpikonok teljesítményét semmibe veszi az állam és a média is.
"Én diákolimpikonként visszautasítom, hogy az állami propagandagépezet részévé tegyenek minket!" - írta Balog Zoltán, az emberi erőforrások miniszterének fehér inges ellenforradalmi posztja alá egy tanuló pénteken. A fiú kockás ingben, éremmel a nyakában írt a #kockásolimpikonok hashtag alatt.

A diákolimpikon szerint jól jelzi, mennyire nem becsüli meg őket az állam, hogy a diákolimpiáért, az országos selejtezőért nem jár pluszpont a felvételin - sem a részvételért, sem az éremért -, pedig az OKTV első tíz helyezettje plusz száz pontot kap. Akik sportolimpikonok, ötszáz pluszpontot kapnak, és "egy úszó például elmehet orvosira", a kisebb hazai sportversenyekért is jár nyolc-tíz pont esetenként  - írta a fiatalember.

A fiú nehezményezte azt is, hogy a média nem vesz tudomást a diákolimikonok teljesítményéről. "Minket nem vár a reptéren ujjongó tömeg, amikor éremmel térünk haza."

"Éppen ezért az lenne a minimum, hogy legalább ne használjanak fel minket propagandacélokra! Mintha mi, a megbecsült 'fehér inges diákok' persze tudnánk, hogy minden a legnagyobb rendben van" - zárta sorait.

A fiú bejegyzése, amikor mi láttuk, 326 lájknál tartott, míg a miniszteré 148-nál.

  Ezek a fiatalok magyar iskolában tanulnak és a világ élvonalában vannak. Ide mindenki fehér ingben jött, de nem az ing...

  Posted by Balog Zoltán on Friday, 19 February 2016
Balog Zoltán tanárlázadás diákolimpia Emberi Erőforrások Minisztériuma (Emmi) kockás ing